Зигури зи псэри адыгэ газетым ета Гъурыжь Мадинэ
Сыт хуэдэ газетми и IэнатIэ нэхъ гугъу дыдэхэм ящыщщ секретариатыр. Абы и унафэщIым — жэуап зыхь секретарым — и пщэ къыдэхуэ къалэнхэм я гугъу пщIын къудейми зэман мащIэ пфIихьынукъым, ахэр бгъэзэщIэныр къыдогъанэри. «Адыгэ псалъэ» газетым и апхуэдэ IэнатIэм пэрытщ хъыджэбз жан, и лэжьыгъэм хуэIэижь, цIыху гуапэ Гъурыжь Мадинэ Хьэзрэталий и пхъур. Къыщалъхуа махуэмкIэ Мадинэ дехъуэхъуу, щIэджыкIакIуэхэми ар нэхъ гъунэгъуу фэдгъэцIыхуну дыхуейщ мы тхыгъэмкIэ.
Мадинэ Налшык къыщалъхуащ, абы дэт 23-нэ курыт школыр хъарзынэу къиухащ. КъБКъУ-м филологиемкIэ и институтыр, итIанэ Кавказ Ищхъэрэм къэрал къулыкъумкIэ и академием журналистикэмкIэ и факультетыр диплом плъыжькIэ къиухащ. Ар газетым и выпускающэу, жэуап зыхь секретарым и къуэдзэу лэжьащ, ди редактор нэхъыщхьэ ХьэфIыцIэ Мухьэмэд и жыIэкIэ тщIынщи, газетым и «штабым» и унафэщIщ иджыпсту.
Журналистхэм ятхами, къэрал къулыкъущIапIэхэм я пресс-IуэхущIапIэхэм къагъэхьми, щIэджыкIакIуэхэм я тхыгъэми — зы махуэм къриубыдэу абы и стIолым къытохутэ тхыгъэ, сурэт пщIы бжыгъэхэр. А псори зэхэдзыным, зэдзэкIыпхъэхэр, зэлэжьыжыпхъэхэр ар зи къалэнхэм ятегуэшэным, иужькIэ ахэр зыхуэфащэ напэкIуэцIхэм зэрырагъэувэм и нэIэ тетщ Мадинэ. Абыи и закъуэкъым — ягъэхьэзыр къыдэкIыгъуэм корректорхэр, номерыр зи пщэ дэлъ редакторыр къыщеджэкIи, щыуагъэхэр щызэрагъэзэхуэжкIи, редактор нэхъыщхьэм Iэ тридзэным щыхуагъэхьэзыркIи, газетыр типографием яшэну плёнкэхэр къыщыдагъэкIкIи — газетым зы «лъэбакъуи ичыркъым» Мадинэ имыщIэу. И лэжьапIэ пэшым щIэсу умыгъуэтмэ, газетым и компьютер IэнатIэм щылажьэхэм яхэсу аращ — абыхэми щIэх-щIэхыурэ «яхопщэфIыхь» ар. ЖытIэну дызыхуейращи, Мадинэ и лэжьыгъэм хуэIэижьщ, езым хуэдэхэм япебгъауэкIи, зэратекIуэнум шэч къытумыхьэми хъуну.
Лэжьыгъэр зэфIэмыхьэным Iуэхур нэсмэ, унафэщIым хэлъын хуей ткIиягъи къызыкъуех Мадинэ. Номерым кIуэну тхыгъэ зыгъэхьэзырын хуей корреспондентым нэгъуэщI Iуэху япэ иригъэщмэ, «Мадинэ къысхуидэнукъым» — аращ и щхьэм илъыр. Журналистыр щIэкIрэ къыщIыхьэжамэ, зыгуэр къыпщIэупщIауэ жраIэжмэ: «Мадинэ сыкъимылъыхъуамэ, Iуэхукъым», — жиIэнурэ псынщIэу компьютерым пэрытIысхьэнущ, ар къызэрыщыгугъыр зэфIигъэкIыну.
Игури и псэри адыгэ газетым етауэ илъэс щэщIым нэсауэ зэрылажьэр гулъытэншэ хъуркъым — абы къыхуагъэфэщащ Къэбэрдей-Балъкъэр Республикэм и Парламентым, Урысей Федерацэм связымрэ цIыхубэ коммуникацэхэмкIэ и министерствэм я ЩIыхь тхылъхэр, щIэх-щIэхыурэ и цIэр фIыкIэ къраIуэ, ахъшэ саугъэтхэмкIэ ягъэпажэ.
… Хьэлэлагъыр, зэхэщIыкI куумрэ цIыхугъэ инымрэ IэщIагъэ, щIэныгъэ гуэрым епхауэ щыт лъапIэныгъэхэу къэтлъытэркъым дэ — а щэнхэр зыхэлъым ар и дуней тетыкIэщ, и цIыху хэтыкIэщ. Апхуэдэщ ди ныбжьэгъуфI, лэжьэгъу икIи шыпхъу пэлъытэ Гъурыжь Мадинэ. Ди лъэпкъ хабзэмрэ нэмысымрэ зи Iэпэгъу, нэхъыжьхэм я псалъэр зи гъуазэ бзылъхугъэ цIыкIум и хьэл-щэным щызэхэухуэнащ адыгэ хъыджэбзым и къабзагъыр, ныбжьэгъум и пэжагъыр, пхъум и щабагъыр, гумащIагъэр, анэкъилъхум и IэфIагъыр. Гъурыжьхэ Хьэзрэталийрэ Нафилэрэ я унагъуэ дахэм къыщыхъуа хъыджэбзым и адэ-анэм къыхалъхьа хьэл-щэн дахэхэм хигъахъуэ зэпыту къогъуэгурыкIуэ.
«Ди Мадинэ» — аращ абы дызэреджэр. абы щIэлъщ дигухэм хуилъ хуабагъри, фIыуэ щыIэм я нэхъыфIымкIэ дызэрыхуэхъуапсэри, дызэрыхуэарэзыри. И махуэ лъапIэм ирихьэлIэу Мадинэ дохъуэхъу гуфIэгъуэр и куэду, и анэр, къыдалъхуахэр, абыхэм я щIэблэр хуэузыншэу, зыщIэхъуэпсхэр къехъулIэу куэдрэ псэуну!
«Адыгэ псалъэ» газетым и лэжьакIуэхэр.
